**Meniu periculos**

*Camelia Ardelean*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

La pensiunea vieții, ce uimire!

Primim meniul zilei amândoi:

Un sâmbure bolnav de amăgire,

Mustind a stropi de smoală și noroi.

Drept garnitură-i un pilaf din zloată,

Să-nghețe tot pustiul dintre noi,

Mormane de ciulini pentru salată,

Iar ca desert, un shake din aspre ploi.

Mă uit la alți meseni și mă cutremur,

Degustă fără teamă-orice primesc.

Famelică, presimt acut că tremur

La gândul că, mâncând, mă otrăvesc.

Mă biruie, parșivă, flămânzirea –

Pedeapsă aspră pentru doi hoinari.

Oricum nu am atinge nemurirea,

Gustând, în loc de ștevie, homari.

Așa că-ncep să iau lent din bucate,

Tu mă urmezi, sărman șablon fidel,

Și savurând arome-alambicate,

Ne-nchipuim un iz de ostropel.

Prea ghiftuiți de beznă și catranuri,

Ne ridicăm în grabă să plătim.

Pierzându-ne de tot pustii elanuri,

Putem, sătui de-acuma, să murim...